መንግሥት በገጠራማ ቦታዎች መኖርያ ቤቶችን ለመገንባት ተዘጋጀ
መንግሥት በ2010 ዓ.ም. ከ353 ሺሕ በላይ ቤቶችን በገጠራማ አካባቢዎች ለመገንባት መዘጋጀቱን አስታወቀ፡፡ በአማራ፣ በኦሮሚያ፣ በደቡብ፣ በትግራይ፣ በቤንሻንጉልና በሐረር ክልሎች ግንባታ የሚካሄድባቸው የገጠር ማዕከላት መለየታቸውም ተገልጿል፡፡መንግሥት በገጠር የመኖርያ ቤት ግንባታ ለማካሄድ ከ2008 ዓ.ም. ጀምሮ የተለያዩ ዝግጅቶችን ሲያካሂድ መቆየቱ ይታወሳል፡፡ ለአርብቶ አደር መንደሮች በተለይም በቆላማ አካባቢዎች ከአየር ንብረት ሁኔታ፣ ባህልና አሰፋፈር አንፃር የተቃኙ ሁለት ዓይነት ወጪ ቆጣቢ ዲዛይኖች በሚኒስቴሩና በዩኒቨርሲቲዎች መዘጋጀታቸው ተገልጿል፡፡በሚቀጥለው በጀት ዓመት በተለይ በ2009 ዓ.ም. ግንባታቸውን ለመጀመር ታቅዶ በተለያዩ ምክንያቶች ያልተካሄዱ 353 ሺሕ የገጠር ቤቶችን ጨምሮ፣ በርካታ ቤቶችን ለማስጀመር እንዳቀደ መንግሥት አስታውቋል፡፡የከተማ ልማትና ቤቶች ሚኒስቴር ኮሙዩኒኬሽን ጉዳዮች ኃላፊ አቶ ኢትዮጵያ በዴቻ ለሪፖርተር እንደገለጹት፣ በኢትዮጵያ 30 ሺሕ የሚጠጉ የገጠር ማዕከላት ተለይተዋል፡፡ የአገሪቱ ኢኮኖሚ እያደገ በመምጣቱ የገጠር አካባቢዎች በዘፈቀደ እያደጉ መሆኑን፣ የቀድሞው የከተማ ልማትና ቤቶች ሚኒስትር አቶ መኩሪያ ኃይሌ ገልጸው ነበር፡፡ይህ የዘፈቀደ ዕድገት ኋላ ላይ ጉዳት የሚያስከትል በመሆኑ ከአካባቢው ነባራዊ ሁኔታ አንፃር ዲዛይን የሚደረግ የመኖርያ ቤት ግንባታ ማካሄድ እንደሚያስፈልግ መንግሥት ስላመነበት በመጪው ዓመት መጀመር የግድ ነው ተብሏል፡፡በዚህ መነሻ ሚኒስቴሩ ዕቅድ የነደፈ ሲሆን፣ ዕቅዱን ተግባራዊ ለማድረግም በተለይ በአማራና በትግራይ ክልሎች ሞዴል ግንባታዎች ተካሂደዋል፡፡ በገጠር ማዕከላት ግንባታዎችን አካሂዶ አርሶ አደሮችንና አርብቶ አደሮችን በማዕከል ማሰባሰብ ኤሌክትሪክ፣ ቴሌኮም፣ ውኃና የመሳሰሉትን መሠረተ ልማቶች ለማቅረብ አመቺ ነው ተብሏል፡፡የትምህርትና የጤና አገልግሎቶችንም ለማቅረብ የማዕከል ግንባታው ዘርፈ ብዙ ጠቀሜታ እንዳለው ተገልጿል፡፡ መንግሥት ከገጠር ማዕከላት ቀደም ብሎ በከተሞች የመኖርያ ቤት ግንባታዎችን መጀመሩ ይታወቃል፡፡ በከተሞች የተጀመሩት በተለይ በአዲስ አበባ 10/90፣ 20/80፣ 40/60 እና ማኅበራት ናቸው፡፡በአዲስ አበባ የተጀመረው ፕሮግራም ውጤታማ ነው ብለው ብዙዎች ባያምኑም፣ ከእነዚህ አራት ፕሮግራሞች ውስጥ በገጠር የሚጀመረው የመኖርያ ቤቶች ኅብረት ሥራ ማኅበር ፕሮግራም እንደሆነ ታውቋል፡፡የገጠር ማዕከል ግንባታ የሚካሄደው በማኅበራት አማካይነት ሲሆን፣ የገጠር ማይክሮ ፋይናንስ ተቋማት ለግንባታው ገንዘብ እንደሚያቀርቡ ታሳቢ ተደርጓል፡፡